*****

ΚΑΝΟΝΙΣΜΟΣ (ΕΟΚ) αριθ. 2867/87 ΤΗΣ ΕΠΙΤΡΟΠΗΣ

της 25ης Σεπτεμβρίου 1987

για την τροποποίηση του κανονισμού (ΕΟΚ) αριθ. 2329/85 σχετικά με τις λεπτομέρειες εφαρμογής ειδικών μέτρων για τους σπόρους σόγιας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1491/85 του Συμβουλίου της 23ης Μαΐου 1985 για την πρόβλεψη ειδικών μέτρων για τους σπόρους σόγιας (1), όπως τροποποιήθηκε από τον κανονισμό (ΕΟΚ) αριθ. 1921/87 (2), και ιδίως το άρθρο 3α παράγραφος 6,

Εκτιμώντας:

ότι το άρθρο 10 παράγραφος 2 του κανονισμού (ΕΟΚ) αριθ. 2329/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2290/87 (4), προβλέπει τη σύγκριση ορισμένων ποσοτήτων σπόρων σόγιας· ότι, προκειμένου να αποφευχθούν δυσκολίες ερμηνείας, ενδείκνυται να διευκρινιστεί ότι η σύγκριση πραγματοποιείται βάσει του προσαρμοσμένου βάρους, λαμβάνοντας υπόψη τον ποιοτικό τύπο·

ότι στο άρθρο 1α του κανονισμού (ΕΟΚ) αριθ. 2194/85 του Συμβουλίου της 25ης Ιουλίου 1985 για τη θέσπιση γενικών κανόνων σχετικά με τα ειδικά μέτρα για τους σπόρους σόγιας (5), όπως τροποποιήθηκε τελευταία από τον κανονισμό (ΕΟΚ) αριθ. 2809/87 (6), διευκρινίζεται ο τρόπος προσδιορισμού της μείωσης του ποσού της ενίσχυσης που προκύπτει από το καθεστώς των μέγιστων εγγυημένων ποσοτήτων· ότι για την εφαρμογή του καθεστώτος αυτού πρέπει να οριστούν οι ποσότητες και τα ποσά που πρέπει να καθοριστούν από την Επιτροπή, τα στοιχεία που πρέπει να παρασχεθούν από τα κράτη μέλη, καθώς και η προσαρμογή της μέγιστης εγγυημένης ποσότητας μιας περιόδου εμπορίας η οποία πραγματοποιείται, ενδεχομένως, δυνάμει του άρθρου 3α παράγραφος 3 τελευταίο εδάφιο του κανονισμού (ΕΟΚ) αριθ. 1491/85·

ότι στο παράρτημα Α του κανονισμού (ΕΟΚ) αριθ. 2329/85 αναφέρονται οι συντελεστές ισοτιμίας των σπόρων σόγιας προέλευσης τρίτων χωρών· ότι πρέπει να προσαρμοστούν οι συντελεστές αυτοί, για να ληφθεί υπόψη η εξέλιξη της ποιότητας και των τιμών στην παγκόσμια αγορά·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2329/85 τροποποιείται ως εξής:

1. Στο άρθρο 10 παράγραφος 2 προστίθεται το ακόλουθο εδάφιο:

«Η ποσότητα που πράγματι μεταποιήθηκε και η ποσότητα που πράγματι παραδόθηκε και οι οποίες αναφέρονται αντιστοίχως στα στοιχεία α) και β), προσαρμόζονται σύμφωνα με τις διατάξεις του άρθρου 5 του κανονισμού (ΕΟΚ) αριθ. 2194/85.»

2. Προστίθεται το ακόλουθο άρθρο 10α:

«Άρθρο 10α

1. Η Επιτροπή καθορίζει για τους σπόρους σόγιας, κατά τη διάρκεια των δεκαπέντε τελευταίων ημερών της περιόδου εμπορίας και σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ του Συμβουλίου (1), βάσει στοιχείων που παρέχονται από τα κράτη μέλη ή με διαφορετικό τρόπο:

- την εκτιμώμενη παραγωγή που αναφέρεται στο άρθρο 3α παράγραφος 3 πρώτο εδάφιο του κανονισμού (ΕΟΚ) αριθ. 1491/85, όσον αφορά την επόμενη περίοδο εμπορίας,

- την πραγματική παραγωγή που αναφέρεται στο άρθρο 3α παράγραφος 3 τελευταίο εδάφιο του κανονισμού (ΕΟΚ) αριθ. 1491/85, όσον αφορά την τρέχουσα περίοδο εμπορίας,

και, σύμφωνα με το άρθρο 1α του κανονισμού (ΕΟΚ) αριθ. 2194/85 και την παράγραφο 2 του παρόντος άρθρου, αντιστοίχως:

- τη μείωση που εφαρμόζεται, ενδεχομένως, στο ποσό της ενίσχυσης της επόμενης περιόδου εμπορίας,

- την ποσότητα σύμφωνα με την οποία προσαρμόζεται, ενδεχομένως, η μέγιστη εγγυημένη ποσότητα που καθορίζεται από το Συμβούλιο για την επόμενη περίοδο εμπορίας.

2. Όταν, για μία συγκεκριμένη περίοδο εμπορίας, υπάρχει διαφορά μεταξύ της πραγματικής και της εκτιμώμενης παραγωγής, η μέγιστη ποσότητα που καθορίζεται από το Συμβούλιο για την επόμενη περίοδο εμπορίας:

- αυξάνεται κατά τη σχετική διαφορά, εφόσον η πραγματική παραγωγή είναι κατώτερη από την εκτιμώμενη παραγωγή,

- μειώνεται κατά την εν λόγω διαφορά σε αντίθετη περίπτωση.

Εντούτοις, για τον υπολογισμό της διαφοράς αυτής, η πραγματική παραγωγή και η εκτιμώμενη παραγωγή της περιόδου εμπορίας 1987/88 λαμβάνονται υπόψη εντός των ακολούθων ορίων:

- ενός ελαχίστου ορίου που είναι ίσο προς τη μέγιστη εγγυημένη ποσότητα της περιόδου εμπορίας στην οποία αναφέρονται, η οποία, ενδεχομένως, έχει προσαρμοστεί σύμφωνα με την παρούσα παράγραφο,

και

- ενός μέγιστου ορίου που είναι ίσο προς την εν λόγω εγγυημένη ποσότητα προσαυξημένη κατά 10 %.

3. Τα κράτη μέλη ανακοινώνουν στην Επιτροπή, κατά τη διάρκεια των δεκαπέντε πρώτων ημερών του τελευταίου μήνα της περιόδου εμπορίας, τα στοιχεία σχετικά με:

- τις εκτάσεις και τις παραγωγές σπόρων σόγιας που έχουν συγκομιστεί κατά τη διάρκεια της τρέχουσας περιόδου εμπορίας,

- τις εκτάσεις και τις παραγωγές σπόρων σόγιας, η συγκομιδή των οποίων προβλέπεται κατά τη διάρκεια της επόμενης περιόδου εμπορίας.

(1) ΕΕ αριθ. 172 της 30. 9. 1966, σ. 3025/66.»

3. Το παράρτημα Α αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το σημείο 2 του άρθρου 1 εφαρμόζεται από την 1η Σεπτεμβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Σεπτεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 151 της 10. 6. 1985, σ. 15.

(2) ΕΕ αριθ. L 183 της 3. 7. 1987, σ. 19.

(3) ΕΕ αριθ. L 218 της 15. 8. 1985, σ. 16.

(4) ΕΕ αριθ. L 209 της 31. 7. 1987, σ. 37.

(5) ΕΕ αριθ. L 204 της 2. 8. 1985, σ. 1.

(6) ΕΕ αριθ. L 268 της 19. 9. 1987, σ. 62.

ΠΑΡΑΡΤΗΜΑ

«ΠΑΡΑΡΤΗΜΑ Α

Συντελεστής ισοδυναμίας των σπόρων σόγιας

(ECU/100 kg)

1.2.3 // // // // // Ποσό που

αφαιρείται

από την τιμή // Ποσό που

προστίθεται

στην τιμή // // // // Σπόροι σόγιας προελεύσεως Ηνωμένων Πολιτειών της Αμερικής // 0,472 // - // Σπόροι σόγιας προελεύσεως από άλλες τρίτες χώρες // 0,753 // -» // // //